Papersnake/gushiwen huggingface dataset:
题赠笔生王纯与径山愚庵及公同赋
虞堪（明代）

王郎缚笔住湖州，翰墨场中得纵游。心力尽于初画妙，眼睛全在一毫头。

青春好树流莺啭，白月空山老兔愁。直到玉堂挥翰手，新翻落墨为渠优。
次韵馥林病起偕朱梓庐雨中过饮送春之作
钱豫章（清代）

绝胜韶光病未知，出门犹喜及芳时。苦嗟逝景摧霜鬓，强抑愁芳付酒卮。

泣雨今朝如送客，惜花昨岁负题诗。匆匆又放江城棹，赠药偏萦别后思。
存方寸地
叶茵（宋代）

客问燕山地，燕山地不多。
祗因解培植，桂子绿婆娑。
代陈均辅赠马则贤
黄枢（宋代）

江南星渚山水奇，马家桂子昌于医。
此心契天雄杰者，满轩种杏仁间驰。
身虽如蝉蜕浊世，活人远志传孙枝。
偶同瓜葛花屏下，梅兄樊弟相追随。
嗟予蜂房病溽暑，热烘脑子逾蒸炊。
难甘遂委庸医手，苍黄月，
雨馀凉气浮轻絺。悬壶索寞乏琼报，
木瓜愧诵前人诗。苏耽橘红井泉碧，
威灵仙术终相期。阴功百世固未艾，
芝田兰畹春熙熙。
同蒋颖叔游丁山彰教寺
郭祥正（宋代）

北风方苦寒，冰霜昼未消。偶倾御史盖，同上丁山椒。

空崖白云宿，拱木猕猴跳。碑皴龟腹裂，泉活龙尾摇。

枯松起幽籁，中天奏云韶。苔深鸦发翠，石立壮土翘。

荒坟瘗参军，沉魄谁与招。却读乐安词，惨淡窥泬寥。

矧复见犹子，危言动清朝。甘心脱豸冠，窜迹投冗寮。

公议在后世，美才无吝骄。六经收满腹，辨析皆有条。

登山听君语，淙淙碎琼瑶。但惊白日落，归驭不可邀。

明发余亦往，安得同渔樵。
句
崔日用（唐代）

彼名流兮左氏癖，意玄远兮冠今夕。（《赠武平一》）
槽声同彦高赋
蔡松年（宋代）

糟床过竹春泉句，他日人云吾亦云。自爱淳音含太古，谁传清溜入南薰。

秋风几共橙香注，晓月曾和鹤唳闻。我欲婆娑竹林国，洗空尘耳正须君。
雪浪阁二首
赵蕃（宋代）

雪浪轩窗由块石，未知栏槛倚江边。
故人曾为炰烹怖，一看姓名增惘然。
送潘歙州
梅尧臣（宋代）

一见新安守，便若新安江。
洞澈物不隔，演漾心所降。
远指治所山，已入邻斋窗。
捧舆登南岭，策马怀旧邦。
养亲将为寿，倾甘抱玉缸。
观军将劳士，脔肥堆羊腔。
下车谈诗书，上世拥旄幢。
勿窥渊游鳞，无吠夜惊尨。
他日闻课第，天下谁能双。
玉蝴蝶·闲居
梁寅（元代）

天付林塘幽趣，千章云水，三径风篁。虽道老来知足，也有难忘。旋移梅、要教当户，新插柳、须使依墙。更论量。水田种秫，辟圃栽桑。荒凉。
贫家有谁能顾，独怜巢燕，肯恋茅堂。客到衡门，且留煮茗对焚香。看如今、苍颜白发，又怎称、紫绶金章。太痴狂。人嘲我拙，我笑人忙。
戏赠死心和尚死心以秀才出家
袁宏道（明代）

铁城焰里热忙身，几人能掷头上巾。题将百八金刚子，辞却东家老圣人。

少年意气非等閒，精悍之色在眉间。镕取鱼肠一匣水，铸作胡僧双耳环。

往年湖上逢开士，藻月规烟说文炜。但知北海是大儿，谁识南宗印真子。

海内学士闻行履，半说颠狂半惊死。东方先生代解嘲，秀字何妨竖却尾。

瘦岩百尺突寒松，冰谷千年贮古水。落花红洗入溪澜，请看风吹起不起。
和胡教授蒙太守策试诸生
苏辙（宋代）

著籍初同阙里多，采芹先致鲁风和。
欲将大策观胸胆，尽召中堂列雁鹅。
终日正言何忌讳，几人余力尚委蛇。
岂惟太守知为政，仍见先生善设科。
紫兰始萌诗
萧衍（南北朝）

种兰玉台下。
气暖兰始萌。
芬芳与时发。
婉转迎节生。
独使金翠娇。
偏动红绮情。
二游何足坏。
一顾非倾城。
羞将苓芝侣。
岂畏鶗鴂鸣。
寿邓玄度大参 其八
区怀瑞（明代）

薄板车边醉玉卮，著书西去出关迟。海霞分授长生帝，岂但千秋令尹知。
览印无在语
释慧空（宋代）

老胡遗下一则语，匝地普天无不举。
倾湫倒岳是家常，物义不伤多莽卤。
螗螂莫笑夏蜩痴，甘草酷似黄连苦。
黄连苦，南泉不打盐官鼓。
高宗建炎初祀昊天上帝 其三 降神用《景安》。
郊庙朝会歌辞（宋代）

礼崇禋祀，备物荐诚。昭格穹昊，明德惟馨。风马云车，肸蚃居歆。

申锡无疆，赉我思成。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 踺梅
朱熹（宋代）

玉笛未黄昏，冰滩已清浅。疏影不胜妍，愁心为谁远。
九月菊花咏应制（一作清江诗）
广宣（唐代）

可讶东篱菊，能知节候芳。细枝青玉润，繁蕊碎金香。

爽气浮朝露，浓姿带夜霜。泛杯传寿酒，应共乐时康。
石季伦金谷园
李君房（唐代）

梓泽风流地，凄凉迹尚存。残芳迷妓女，衰草忆王孙。

舞态随人谢，歌声寄鸟言。池平森灌木，月落吊空园。

流水悲难驻，浮云影自翻。宾阶馀藓石，车马讵喧喧。
网师园看牡丹即席有作
鳌图（清代）

网师园中何所有，半亩牡丹大如斗。美人睡起绣被堆，妃子歌残小垂手。

日照赤城霞散绮，双成在前飞琼后。须臾镫上锦屏开，万点明星落窗牖。

腰支瘦损倩风扶，薄醉盈盈一回首。主人好客列华筵，琥珀光凝杯上口。

金裙玉佩洛中花，云合星聚人间友。晋卿雅集图长留，太白春游文不朽。

名花名园以人存，风流我辈终不负。
荆门道中 其二
袁宏道（明代）

十度麦城道，三分汉寿侯。蛮乡耘土瘦，鬼俗见鸦愁。

烈迹穷诸夏，青山让北丘。毗尼称弟子，荤血可能休。
五月砧声 其一
孙继皋（明代）

清砧切切捣更残，葵叶榴花不忍看。昨夜潇湘风雨恶，闺中五月已先寒。
送江水曹还远馆
谢朓（南北朝）

高馆临荒途，清川带长陌。
上有流思人，怀旧望归客。
塘边草杂红，树际花犹白。
日暮有重城，何由尽离席！
题张子政黄大痴松亭高士图
袁华（明代）

大痴老人天下士，结客侠游非画史。酒酣泼墨写荆关，咫尺微画数千里。

筲箕泉头鹤上仙，空遗宝绘人间传。弟子颠张早入室，重冈叠嶂开云烟。

太山斗绝何由缘，下有鸟道丹梯悬。此中疑是避秦处，仰见茅屋岩崖边。

松亭蒿目者谁子，耳谱流泉横绿绮。不知捷径在终南，每逢佳处辄留止。

我生亦有山水癖，吴楚燕齐遍游历。风尘澒洞难再往，坐对此图三太息。
江上散步寻梅偶得三绝句
陆游（宋代）

钟残小院欲消魂，漠漠幽香伴月痕。
江上人家应胜此，明朝更出小南门。
山台
李吕（宋代）

蜡屐恣幽寻，未能得其要。
登临一放目，千峰供俎豆。
四休居士诗三首 其二
黄庭坚（宋代）

无求不着看人面，有酒可以留人嬉。欲知四休安乐法，听取山谷老人诗。
赠白农休长官贺圣诞
庞嵩（明代）

暂从棘省集飞翰，尚忆铨曹旧宰官。过眼片云从幻变，放怀大宇本来宽。

嵩呼禁籞瞻龙衮，班缀蝉貂拟凤抟。愿祝万年天保固，四郊尘静玉寰安。
校李从一台阁集因效其体 其二
周紫芝（宋代）

旧旆来分赖，唐朝有百人。诸公皆泯灭，此句独清新。

异世名空在，今年迹已尘。何由吊高冢，一望石麒麟。
大暑松下卧起二首
陈天瑞（宋代）

迅翻趋炎歊，高标閟幽雅。
隐士何所营，茇之清荫下。
故居禾签何，帡幪若大厦。
熟卧南风边，飞梦游虞夏。
五弦天上鸣，击壤歌满野。
起来记遗音，析薪有樵者。
永嘉證道歌
玄觉（唐代）

君不见，绝学无为閒道人，不除妄想不求真。无明实性即佛性，幻化空身即法身。

法身觉了无一物，本源自性天真佛。五阴浮云空去来，三毒水泡空出没。

證实相，无人法，刹那灭却阿鼻业。若将妄语诳众生，自招拔舌尘沙劫。

顿觉了，如来禅，六度万行体中圆。梦里明明有六趣，觉后空空无大千。

无罪福，无损益，寂灭性中莫问觅。比来尘镜未曾磨，今日分明须剖析。

谁无念？谁无生？若实无生无不生。唤取机关木人问，求佛施功早晚成。

放四大，莫把提，寂灭性中随饮啄。诸行无常一切空，即是如来大圆觉。

决定说，表真僧，有人不许任情徵。直截根源佛所叩，摘叶寻枝我不能。

摩尼珠，人不识，如来藏里亲收得。六般神用空不空，一颗圆光色非色。

净五眼，得五力，唯證乃知难可测。镜里看形见不片，水中捉月争拈得。

常独行，常独步，达者同游涅槃路。调古神清风自高，貌悴骨刚人不顾。

穷释子，口称贫，实是身贫道不贫。贫则身常披缕褐，道则心藏无价珍。

无价珍，用无尽，利物应机终不吝。三身四智体中圆，八解六通心地印。

上士一决一切了，中下多闻多不信。但自怀中解垢衣，谁能向外誇精进。

从他谤，任他非，把火烧天徒自疲。我闻恰似饮甘露，销融顿入不思议。

观恶言，是功德，此即成吾善知识。不因讪谤成冤亲，何表无生慈忍力。

宗亦通，说亦通，定慧圆明不滞空。非但我今独达了，恒沙诸佛体皆同。

师子吼，无畏说，百兽闻之皆脑裂。香象奔波失却威，天龙寂听生欣悦。

游江海，涉山川，寻师访道为参禅。自从认得曹溪路，了知生死不相关。

行亦禅，坐亦禅，语默动静体安然。纵遇锋刀常坦坦，假饶毒药也閒閒。

我师得见然灯佛，多劫曾为忍辱仙。几回生，几回死，生死悠悠无定止。

自从顿悟了无生，于诸荣辱何忧喜。入深山，住兰若，岑崟幽邃长松下。

优游静坐野僧家，阒寂安居实萧洒。觉即了，不施功，一切有为法不同。

住相布施生天福，犹如仰箭射虚空。势力尽，箭还坠，招得来生不如意。

争似无为实相门，一超直入如来地。但得本，莫愁末，如净琉璃含宝月。

既能解此如意珠，自利利他终不竭。江月照，松风吹，永夜清宵何所为？

佛印戒珠心地印，雾露云霞体上衣。降龙钵，解虎锡，两股金环鸣历历。

不是标形虚事持，如来宝杖亲踪迹。不求真，不断妄，了知二法空无相。

无相无空无不空，即是如来真实相。心镜明，鉴无碍，廓然莹彻周沙界。

万象森罗影现中，一颗圆光非内外。豁达空，拨因果，漭漭荡荡招殃祸。

弃有著空病亦然，还如避溺而投火。舍妄心，取真理，取舍之心成巧伪。

学人不了用修行，深成认贼将为子。损法财，灭功德，莫不由斯心意识。

是以禅门了却心，顿入无生知见力。大丈夫，秉慧剑，般若锋兮金刚燄。

非但能摧外道心，早曾落却天魔胆。震法雷，击法鼓，布慈云兮洒甘露。

龙象蹴蹋润无边，三乘五戒皆惺悟。雪山肥腻更无杂，纯出醍醐我常纳。

一性圆通一切性，一法遍含一切法。一月普现一切水，一切水月一月摄。

诸佛法身入我性，我性还共如来合。一地俱足一切地，非色非心非行业。

弹指圆成八万门，刹那灭却阿鼻业。一切数句非数句，与吾灵觉何交涉。

不可毁，不可赞，体若虚空勿涯岸。不离当处常湛然，觅则知君不可见。

取不得，舍不得，不可得中只么得。默时说，说时默，大施门开无壅塞。

有人问我解何宗，报道摩诃般若力。或是或非人不识，逆行顺行天莫测。

吾早曾经多劫修，不是等閒相诳惑。建法幢，立宗旨，明明佛敕曹溪是。

第一迦叶首传灯，二十八代西天记。法东流，入此土，菩提达摩为初祖。

六代传衣天下闻，后人得道何穷数。真不立，妄本空，有无俱遣不空空。

二十空门元不著，一性如来体自同。心是根，法是尘，两种犹如镜上痕。

痕垢尽除光始现，心法双忘性即真。嗟末法，恶时世，众生福薄难调制。

去圣远兮邪见深，魔强法弱多怨害。问说如来顿教门，恨不灭除令瓦碎。

作在心，殃在身，不须冤诉更尤人。欲得不招无閒业，莫谤如来正法轮。

旃檀林，无杂树，郁密深沈师子住。境静林间独自游，走兽飞禽皆远去。

师子儿，众随后，三岁便能大哮吼。若是野干随法王，百年妖怪虚开口。

圆顿教，勿人情，有疑不决直须争。不是山僧逞人我，修行恐落断常坑。

非不非，是不是，差之毫釐失千里。是即龙女顿成佛，非即善星生陷坠。

吾早年来积学问，亦曾讨疏寻经论。分别名相不知休，入海算沙徒自困。

却被如来苦诃责，数他珍宝有何益。从来蹭蹬觉虚行，多年枉作风尘客。

种性邪，错知解，不达如来圆顿制。二乘精进勿道心，外道聪明无智慧。

亦愚痴，亦小騃，空拳指上生实解。执指为月枉施功，根境法中虚捏怪。

不见一法即如来，方得名为观自在。了即业障本来空，未了应须偿夙债。

饥逢玉膳不餐，病遇医王争得差。在欲行禅知见力，火中生莲终不坏。

勇施犯重悟无生，早时成佛于今在。师子吼，无畏说，深嗟懵懂顽皮靼。

祇知犯重障菩提，不见如来开秘诀。有二比丘犯淫杀，波离萤光增罪结。

维摩大士顿除疑，犹如赫日销霜雪。不思议，解脱力，妙用恒沙也无极。

四事供养敢辞劳，万两黄金亦销得。粉骨碎身未足酬，一句了然超百亿。

法中王，最高胜，河沙如来同共證。我今解此如意珠，信受之者皆相应。

了了见，无一物，亦无人，亦无佛。大千沙界海中沤，一切圣贤如电拂。

假使铁轮顶上旋，定慧圆明终不失。日可冷，月可热，众魔不能坏真说。

象驾峥嵘谩进途，谁见螗螂能拒辙。大象不游于兔径，大悟不拘于小节。

莫将管见诳苍苍，未了吾今为君决。
余为著作郎如莹为司令官舍
韩驹（宋代）

邂逅都城接下风，官居总在日华东。门瞻曲角趋朝近，路转高华出局同。

今日绣衣新使者，晚涂霜鬓旧邻翁。一杯无复当时乐，赤县黄图泪眼中。
偈颂一一二首 其十九
释清远（宋代）

昨日如来垂法雨，今朝法雨洗如来。了然一味无差别，云外青山朵朵开。

欲报如来深恩，殿上重新浴过。
和赵仲白
陈宓（宋代）

寤寐曹刘不解忘，双眸炯炯月中霜。
高吟出轴茧丝富，雅思萦春柳絮香。
后进推排唯我拙，前人准拟觉君长。
只今天下多名士，深谢新篇掷夜光。
沁园春（为叔父云溪主人寿）
张绍文（宋代）

数遍时贤，谁似云溪，未老得闲。自抽身州县，归体旧隐，灰心名利，跳出尘寰。卸却朝衣，笑拈拄杖，日在花阴竹径间。身轻健，任高眼晏起，渴饮饥餐。

垂弧猛省当年。且约住春风开寿筵。况园亭池馆，新奇佳丽，弟兄子侄，歌笑团栾。绿鬓朱颜，纶巾羽扇，做个人间长寿仙。霞觞举，愿年年今日，长对南山。
句
陈尧佐（宋代）

千里好山云乍歛，一楼明月雨初晴。
滴滴金（次韵尚书兄老山堂雪）
李弥逊（宋代）

广平未拚心如铁。恨梅花、隔年别。化工翦水斗春风，似南枝和月。

长鲸一饮宁论石。想高歌、醉瑶席。几时归去共尊罍，看寒花连陌。
万松涵月歌
顾太清（清代）

青天皓月悬明珠，中涵松影千万株。森森林立无边隅，幽阴如闻天籁呼。

浓皴淡染谁所濡，粗枝密叶参天铺。其质滑腻美且都，文登大理人所谀。

贵来方与凡石殊，天开画本应难模。微云一抹如有无，远山掩映疑蓬壶。

其中应结仙人庐，世间日月自征徂。惟此松能常不枯，可谓寿矣天地俱。

儿之所好能不愚，毡包载归以献吾。自勺清泉涤泥涂，天生灵物岂容污。

斫木为架覆以幠，相对不忍离须臾。恨不将身入画图，片石珍重抵琼瑜。
送陈复斋归婺之武义清宁观
张翥（元代）

武川道馆白云间，萧散真宜羽客閒。丹侣有情开药灶，青童应在守萝关。

冈头叱石成羊起，花下吹笙驭鹤还。岁晚相思拟相觅，只愁落叶满空山。
送净友道人游飞来兼寄朱惟四
邓云霄（明代）

星冠绿发紫霞裳，诗卷仙经在锦囊。到处名山堪采药，还如野鹤不赍粮。

归猿欲探千年洞，驱石应骑五色羊。寄语清音楼上客，重游仙子是韩湘。
句
陈博古（宋代）

门外海涛奔铁骑，槛前山背拥金鳌。
谢高茶使遣饷头贡余
赵汝腾（宋代）

东风吹折凤山芽，驿献花箱仗使家。
遥想仙芳供御盌，应怜味谏落天涯。
厥包锡贡何年始，其苦如饴信地嘉。
斋祭无繇陪褥位，膏余分匄咀菁华。
王彦章引谚
佚名（唐代）

人死留名，豹死留皮。
观演长生殿院本有作
姚燮（清代）

铃骑渔阳递战书，上皇悽绝马嵬车。竟将烟月沈天宝，那有蓬莱幻海墟？

殄夏原难仇妺喜，防秋应悔仗哥舒。佳人粉黛才人笔，收拾龟年涕泪馀。
和子瞻次韵陶渊明停云诗
苏辙（宋代）

跋扈飞扬，谁匪南柯。
运历相寻，忧喜杂和。
我游其外，所享则多。
削迹拔木，其如予何。
再和
项安世（宋代）

文命生轻癸甲，祖龙死惑燕齐。
矗矗秦山易识，茫茫禹穴难稽。
寄题张子登遂勤斋
曾丰（宋代）

一字于吾补不曾，诗书况味冷如冰。
谁家以此为长策，不把其它易短檠。
钟鼎轩裳眼应白，余犹要得圣贤力。
意诚身正一家齐，门中自有华胥国。
题王叔明破窗风雨图
陆居仁（元代）

环堵篝灯夜阒寥，欺人风雨更潇潇。诗成惊落鸡窗笔，梦破须来马鬣瓢。

万里浪开看异日，连床屋漏耿今宵。丈夫莫袖为霖手，欲沃人间九土焦。
闻王嘉叟讣报有作
陆游（宋代）

呜呼嘉叟今信死，哭君寝门泪如水。
我初入都不妄交，倾倒如君数人耳。
笼灯蹋雪夜相过，剧论悬河骇邻里。
地炉燔栗美刍豢，石鼎烹茶当醪醴。
上书去国何勇决，作诗送君犹壮伟。
十年偶复过都门，君方草制西垣里。
鬓须班白面骨生，心颇疑君遽如此。
西来例不候达官，每欲寄声中辄止。
只鸡絮酒纵有时，双鱼素书长已矣。
生前客屦纷满户，身後人情薄於纸。
悬知海内莆阳公，独念遗孤为经纪。
刘谦山邑尊 其五
卞乃钰（清代）

煌煌天语纪神功，贤宰精诚帝谓通。蝗不为灾征政异，芃芃禾黍庆年丰。
句 其二十五
张舜民（宋代）

槛中紫艳才盈握，天上花香暗袭人。
杨柳
陈景沂（唐代）

非绿非青曲雨尘，颠头倒尾乱江阴。
金衣公子经过处，不辨其身只辨音。
消夏九咏选六 忆旧游 其二 柳谷听蝉
袁绶（清代）

恁阴阴翠柳，密罩溪廊，秀映山眉。筛碎斜阳影，袅新蝉三两，露咽风嘶。

为谁暗传秋信，曳响过深枝。听嘒嘒哀音，惊回午梦，瘦怯绡衣。

幽思。动人处，爱抱叶身轻，凉入琴丝。抚罢清商怨，把一襟馀恨，分付新词。

噪晚和谁吟啸，仙蜕怅栖迟。记玉手挼挲，无弦有韵空自知。
代前清江守滕大著赠李吉州
罗公升（宋代）

福星又见出虚危，螺浦千山亦展眉。
八邑命悬循吏传，万家春展道州诗。
旌旗已变河阳色，布粟犹怜蔡土饥。
只恐九天归诏急，去思还似凤洲时。
重庭院叠石
郑学醇（明代）

一竿重上钓矶头，矶漈宜人是白鸥。江海自通天地老，烟波长送古今愁。

凭凌巨浪贾船晚，萧瑟高原野笛秋。采得瑶华谁可寄，美人犹自隔沧洲。
和朱元晦九曲櫂歌
欧阳光祖（宋代）

日日金鸡啁哳鸣，仙机岩前冬复春。
系舟四曲看题石，诗与人存今几人。
饮湖上初晴后雨二首·其一
苏轼（宋代）

朝曦迎客艳重冈，晚雨留人入醉乡。
此意自佳君不会，一杯当属水仙王。
妙高峰
陈渊（宋代）

仰止万仞高，巍巍插天碧。端如仁者静，妙处畴能识。
海陵道中
方澜（元代）

漠漠平楚远，扣舷歌昔游。风颠碧海岸，春老绿蘋洲。

自古利名急，更东天地浮。客心不自得，落日傍渔舟。
宜山谣 其五 坎井蛙
谢应芳（元代）

坎井蛙兮渤澥，偷生虾蚬门，怒腹气何在？长鱼跋浪欲吞舟，竟作任公雪花鲙。

蛙乎幸偷生，有愧输芒蟹。前度放蛙人，今日恩如海。
御袍黄
史铸（宋代）

秋晚司花逞巧工，解将柘色染幽丛。
待看开向丹墀畔，宛与君王服饰同。
晚秋野兴
陆游（宋代）

彻底无能彻骨贫，自怜虚作六朝民。
学因病废捐长日，志与年衰媿古人。
露湿乱萤飞暗庑，霜清饥雀噪空囷。
一生眼境常如此，草赋凭谁问大钧？
仲夏过红桥阻雨次日寻幽至暮 其二
戴亨（清代）

阴云留过客，携雨到柴门。杯酒谋邻叟，园蔬乞近村。

深灯连曙柝，幽梦绕山樊。自古唯萧索，方知重友伦。
和致政侍郎
文彦博（宋代）

潭潭相府方高启，岌岌枢闱亦对开。棋布司存邻象阙，星分位表拱天台。

乐天善颂传嘉句，虔命叨居愧薄才。仰认圣皇优待意，先时曾枉翠华来。
七夕诗二首 其一
刘骏（南北朝）

白日倾晚照，弦月升初光。炫炫叶露满，肃肃庭风扬。

瞻言媚天叶，幽期济河梁。服箱从奔轺，纨绮阙成章。

解带遽回轸，谁云秋夜长。爱聚双情款，念离两心伤。
次韵王弱翁题承天寺萃景亭二首 其一
刘挚（宋代）

左右青林抱邃深，径随苍藓上烟岑。陵迁渐失三湘事，春远闲伤万里心。

我爱白云亲鸟道，谁临沧海较蹄涔。北栏曾指鸿归处，杳邈乡山不可寻。
九龙岩 其一
蒲宗孟（宋代）

虚岩苍壁古苔斑，潇洒清深六月寒。三伏流金无处避，暮天将去更盘桓。
捧宣头许归侍养
李中（五代）

泥书捧处圣恩新，许觐庭闱养二亲。

蝼蚁至微宁足数，未知何处答穹旻.
再次韵并呈舍人叔丈
许及之（宋代）

过访邻墙近，歌呼隔屋闻。江收梅熟雨，川映蕊红云。

把烛杯仍艳，交谈篆接氛。盘洲馀醉墨，吾亦欲云云。
虞美人 其六
樊增祥（清代）

水仙六出梅花五。豆蔻香苞吐。六宫齐抱紫檀槽。约略朱弦拨动几多条。

盈盈碧玉瓜初破。八字添些个。韦娘双陆六双心。记得两场打罢到如今。
菩萨蛮（新城山中雨）
毛滂（宋代）

云山沁绿残眉浅。垂杨睡起腰肢软。不见玉妆台。飞花将梦来。

行云何事恶。雨透罗衣薄。不忍湿残春。黄莺啼向人。
相和歌辞。善哉行
贯休（唐代）

有美一人兮婉如清扬，识曲别音兮令姿煌煌。

绣袂捧琴兮登君子堂，如彼萱草兮使我忧忘。

欲赠之以紫玉尺，白银珰，久不见之兮湘水茫茫。
山雪歌
释函可（明代）

山巍巍，雪霏霏。日夕随风栖涧石，夜寒和月照岩扉。

山杳杳，雪皎皎。雪在山头雪更高，山头有雪山逾老。

老僧爱雪兼爱山，岁岁山中自掩关。每到冬来必见雪，每到见雪必开颜。

我心与雪何相似，长欲空山抱雪死。纵令骨化定为冰，直至魂销应作水。

我常对雪寂无声，雪来见我如有情。昔日袁安今日子，相看相伴两忘形。

从来不愿销金帐，羔羊美酒斟还唱。人间行乐只片时，曲残酒醒身凋丧。

亦不愿高楼玉笛吹，梅花落处使人悲。此中何限江南客，对此安能不泪垂。

但愿深山荒寺里，尽日无人吾与尔。只恐春来尔不禁，寂寂相思从此始。

是时天地苦冥冥，山僧作歌山雪听。
乙丑二月予赴贬琼山苏令办自蔚平追路至陆川访别临行作两小诗 其二
李光（宋代）

淹留客馆雨冥冥，烽火仍连近贼营。已悟去来生死梦，年来愈觉一身轻。
王夫人挽词二首 其二
王安礼（宋代）

启国恩章称，颁恩典册徽。都人瞻卤簿，王子泣缞衣。

落日随丹旐，悲风引素帏。西城供祖奠，惆怅昔游非。
晴偏好
李霜涯（宋代）

平湖百顷生芳草。芙蓉不照红颠倒。东坡道。波光潋滟晴偏好。
游清潭吕资益蟠谷绝·啜羹
刘过（宋代）

香不求知色正青，青于九畹见飘零。
山中若有离骚伴，痛饮吾知胜独醒。
汴中书事三首 其三
汪藻（宋代）

晓日轻桡动，波光满座隅。岸遥双燕去，天霁百禽呼。

衰白看明镜，飘零倒浊壶。长年作羁旅，三径有人无。
玉真仙人词
李白（唐代）

玉真之仙人，时往太华峰。
清晨鸣天鼓，飙欻腾双龙。
弄电不辍手，行云本无踪。
几时入少室，王母应相逢。
徐梅所知司席上以榴花命题分得万字
林弼（明代）

栾巴饮酒空中噀，屏翳疾驱回禄遁。火鸟无数西南飞，化作榴花赤光喷。

南风五月庭院凉，满地云阴覆烟蔓。眼明见此珊瑚枝，犹信群芳未荒顿。

猩红绡巾晓初蹙，血色罗裙春未褪。芙蓉开迟不复怨，海棠香减宁无恨。

谩怜地僻车马稀，空叹春归蜂蝶困。人生有花且对酒，一举金觞须百劝。

移根当得乘槎骞，作诗喜有梅花逊。君看上苑芳菲时，红紫东风自千万。
为林执中赋茂林十咏 其五 烹葵邀客
王恭（明代）

竹里烹葵挂马鞭，松间敲火起孤烟。谁知半向林中榻，无限风流寄辋川。
张明府送吴酿戏作短歌
皇甫汸（明代）

君不见阊阖朱楼十二开，酒旗高结綵云隈。谁家宝马非留住，若个金貂不换来。

吏部瓮边狂亦甚，文君垆前娇可哀。此时新酿劳相赠，此夕乡心醉里回。
庭石
宋祁（宋代）

嗟尔一拳质，块生天地中。
柱云蒸作润，山溜滴成空。
松盖何年化，星槎此路穷。
无邀什袭裹，近出宋台东。
还丹复命篇 其十四
薛道光（宋代）

一物分为二，能知二者名。鼎炉藏日月，漏滴已三更。

夫妇同交媾，婴儿始结成。脱胎并洗泽，携养镇长生。
送王龙图源叔之襄阳
梅尧臣（宋代）

忽惊车骑临，乃是荆州长。
登堂语出处，陈事犹梦想。
别逾二十年，相遇今始两。
爵位异礼数，齿发可下上。
但问我何有，而独不爱曩。
敢告守拙愚，此道未尝枉。
行当至岘山，羊公存庙像。
箫鼓有时奠，道德其可仰。
酬元九对新栽竹有怀见寄
白居易（唐代）

昔我十年前，与君始相识。曾将秋竹竿，比君孤且直。

中心一以秋，外事纷无极。共保秋竹心，风霜侵不得。

始嫌梧桐树，秋至先改色。不爱杨柳枝，春来软无力。

怜君别我后，见竹长相忆。长欲在眼前，故栽庭户侧。

分首今何处，君南我在北。吟我赠君诗，对之心恻恻。
马当山
刘挚（宋代）

马当天下险，崔嵬大江边。翠碧倚千丈，峭立万仞渊。

其背领群岫，其麓汇飞漩。郁葱岩间桂，穷冬华叶鲜。

岂无神仙人，缥缈居其巅。猿猱肆健捷，攀跻到云烟。

扬帆过其下，瞥若飞鸟然。仰观动精魄，但见揫青天。

吾生愧仁智，而于山水便。终日叩舷坐，无暇窥尘编。

有嗜固为累，触险不自怜。
董双成旧隐二首
白玉蟾（宋代）

断霞残雨洗虹桥，群雁衔枚度碧霄。
半夜风鸣云里佩，乘鸾人弄月中箫。
再赋前韵五首
王洋（宋代）

子美才高不自期，却言苏李是吾师，
若从欲逞兰苕句，试掣鲸鱼与对治。
误传寇至邻曲尽奔
罗洪先（明代）

闾里乱纵横，秋原暝色生。争传负刍至，并作泣岐行。

道远多亡子，风惊似骤兵。荒村独醒处，空切救焚情。
听赵碧澜操琴
顾逢（宋代）

弹来三尺桐，知用几年功。
听到希声处，凉生不语中。
断霞明似日，急雨过如风。
曲罢炉香在，还思敏仲翁。
诗一首
杨虔诚（宋代）

身在层霄第几峰，烟霞深处一岩空。上方世界檐楹外，万里山河指掌中。

蟾桂影交岩桂影，天灯红映佛灯红。芒鞋竹杖登临处，煞是蓬莱有路通。
和潜老秋日山中 其二
程俱（宋代）

箨龙变化九天去，草木如空冀北群。竹林之游宁复得，邈若山河怀五君。
绿林行
洪繻（清代）

东洋兵气森如霜，破敌无声如虎狼。一拳海上黑丸地，地窄不足供回翔。

数军弹压有馀势，狰狞恶貌惊洪荒。谁知绿林多豪客，小丑不量出跳梁。

昼在山场夜城郭，凌空蔽日如飞蝗。一指障目无泰山，劫夺民家穿营房。

洋兵瑟缩不敢出，有如猛虎畏群羊。四围鸣炮声汹汹，两傍列炬光煌煌。

小寇由来过大敌，正正旗鼓阵堂堂。入室横行无所惧，往复倒橐又翻曩。

委蛇欲退不遽退，辄向营头鸣数枪。行人复说大坪山，白日出劫洋兵行。

初谓一吼噤万窍，谁知满身生烂疮。南北烟尘复四起，兵且难行况善良。

呜呼绿林客，恨不为国出宣力。
九日登高
吴性诚（清代）

簿书鞅掌强登高，放眼云山气正豪。何处平台堪戏马，几人险正敢题糕。

青霄雁字书难觅，红叶霜林景未遭。沧海横流谁砥柱，狂澜无际任滔滔。
玉艳亭即事五首
白玉蟾（宋代）

犬见行人吠，牛寻熟路回。
烟光迷碧嶂，花片点苍苔。
和陶劝农韵勉吾乡之学者
吴芾（宋代）

奈何人性，易流难久。
才及长成，即求配耦。
稍得其资，复营南亩。
自瀑自弃，有同游手。
高光
刘克庄（宋代）

发兵坑黥布竖子，踞洗骂隋何腐儒。
谁道东都重名节，故人只唤作狂奴。
水调歌头（寿外舅）
廖行之（宋代）

林梢挂弦月，江路粲寒梅。一年清绝，好是造物巧安排。今日不清何日，佳气更随喜气，满室已春回。欢事一时足，黄色两眉开。

紫髯公，平日事，亦高哉。都将功业，分付兰玉满庭阶。慈爱浑嗤张傅，信义更高吴季，别是一襟怀。岁岁长生酒，剩□紫霞杯。
梅花二首 其二
赵蕃（宋代）

山矾水仙兄弟数，姚魏称君真僣取。三国人物谁可许，大儿仅得孔文举。

我家绕屋碧玉椽，下有独树争婵娟。平安无使信莫传，疏枝冷蕊空凄然。
长相思（佳人）
李石（宋代）

花深红。花浅红。桃杏浅深花不同。年年吹暖风。

莺语中。燕语中。唤起碧窗春睡浓。日高花影重。
望医巫闾山 其一
多隆阿（清代）

群山如奔马，崚嶒豁远眸。东畔绾凌河，西陲控锦州。

北连紫塞关，南赴碧海流。峻岭入云表，元气共沈浮。

尖峰插天末，石笋排戈矛。削壁不可攀，似拒人探幽。

下应有巨壑，深邃蛰龙虬。画笔写五岳，尚堪恣卧游。

况逢真名山，众山非其俦。何当因羽化，高踞最上头。
船子和尚遗迹在华亭朱泾之间圭上人即其所诛
刘克庄（宋代）

自昔吴僧标致清，经禅之外有诗名。
士衡止在东家住，恨不同听鹤唳声。
琴枕
吴锡畴（宋代）

三尺焦桐称醉眠，邯郸底用遇囘仙。
梦中仿佛闻流水，元是山间响瀑泉。
答大年马丞相
胡如埙（宋代）

人生寄浮云，世味如嚼蜡。宁分螬半食，肯逐乌三匝。

纷纷相彼我，此道方噂沓。君看王孙猿，爱恶卒难合。

吾侪异市道，所贵相知心。临分倾意气，泣下时沾襟。

古来耿介士，不憩恶木阴。茫茫天宇间，四顾徒悲吟。
送陈宗舜直指入朝
佘翔（明代）

野棠春尽发江城，飞旆看君入汉京。花里鸣珂骢马去，日边持斧绣衣行。

烽烟远塞逢多事，慷慨中朝起大名。海上穷交何所赠，燕山一片白云情。
重阳登益昌锦屏山
李曾伯（宋代）

徙倚阑干目送间，山容姨我亦苍颜。
恍思戏马登吴会，拟逐飞鸿度汉关。
草木与俱嗟岁月，古今无恙只江山。
天公幸自无风雨，一笑黄花分也悭。
游道场山
沈清臣（宋代）

松篁十里绿成谿，短短篮舆入翠微。
回首青山已忧迹，陇头犹见白云飞。
离席合赋赠南剑教授盛复之之官，凡十首 其一
范梈（元代）

盛君江海士，直气轧霄峥。翻为诗书苦，焉知印绶荣？

度辽曾万里，走越更千城。便是来难得，乡关近慰情。
听罗讦事话太湖洞庭之景因赋十韵
王禹偁（宋代）

思纯十日水乡游，归见同年说不休。
湖阔尽疑吞泽国，洞深皆道彻宣州。
杉松自宿千年鹤，橘柚堪轻万户侯。
销夏古湾长积雪，隔帆危柱几经秋。
离离鱼网垂村巷，漠漠茶烟出寺楼。
云叶拥僧迎墨绶，浪花和鹭裹仙舟。
传书往事人难问，链药池空水自流。
明月峰高欺少室，桃花坞好似瀛洲。
许浑有句君应笑，张祜无诗我不愁。
直拟如今抛印去，雨蓑风艇狎群鸥。
游灉湖上寺
张说（唐代）

湖上奇峰积，山中芳树春。何知绝世境，来遇赏心人。

清旧岩前乐，呦嘤鸟兽驯。静言观听里，万法自成轮。
读佛书
庞尚鹏（明代）

却恨前身不是僧，当年谁许共传灯。轮回世外三千界，业障人传百万层。

出定慈云开慧日，坐忘炎海结春冰。澄心本属吾儒事，面壁空斋对惠能。
思全室为李士文赋
金幼孜（明代）

人生天地间，禀受良有偏。七情失其正，六脉为之愆。

因兹致疾疚，危弊纷相联。所以古先圣，医药使其全。

姑苏有佳士，仙李毓庆源。上窥黄农秘，术业尤精专。

兢兢念疲癃，恻恻闵危颠。神楼有奇效，一匕生气旋。

杏林蔼春意，橘井流香泉。苏耽不可见，董奉亦可仙。

超焉继高躅，宁为利禄牵。朝夕心匪懈，活人泽永延。

勖哉慎终始，令名千载传。
次韵陈子象十月惠牡丹
韩元吉（宋代）

芙蓉扫地菊花陈，国色天香一夜春。
爱景自催芳意动，清霜不碍晓妆新。
长生便可书仙籍，上瑞端窒首贡珍。
诗就只应开顷刻，先生笔力起千钧。
依韵和吴仲庶苗蔡二君村墅闲居
梅尧臣（宋代）

闻说江南庾子山，卜居泉石爱孱颜。
古来得丧何须问，世上荣枯只等闲。
高阙浮云徒有恋，夕阳飞鸟亦知还。
予贫不及三君子，老愧朝绅进退间。
西湖
于石（宋代）

西湖胜概甲东南，满眼繁华今几年。
钟鼓相闻南北寺，笙歌不几往来船。
山围花柳春风地，水浸楼台夜月天。
士女只知游赏乐，谁能轸念及三边。
垂丝钓（于越亭路彦捷置酒同别富南叔）
赵彦端（宋代）

短篷醉舣。江南秋意如水。露草星明，风柳丝委。危槛倚。为故人宴喜。

欢无几。念青奚紫绮。论诗载酒，犹胜心寄双鲤。倦游晚矣。云路非吾事。湖海从君意。沙雁起。记夜阑隐几。
丹凤吟 寄怀陈述叔岭南
朱祖谋（清代）

俊赏霜花腴谱，韵起孤弦，秋蓬书客。兰荃盈抱，宜称赋情南国。

歌成鬓改，老怀慵问，度厄莺花，招人萝薜。自著閒身句里，未忍伤春，春去留泪沾臆。

却遣天涯怅望，暮云顿合无尽碧。袖底瑶华满，晦鸡鸣风雨，心素能惜。

沧洲期在，落月照梁颜色。蔓草王风，身世感、共低垂头白。

几时把臂，迎梦江路识。
秋晚
陆游（宋代）

门巷清如水，情怀淡似秋。
诗吟唐近体，谈慕晋高流。
托命须长鑱，浮家只小舟。
江南烟雨岸，何处不堪留？
浔阳舟次望庐山白雪
张琼英（清代）

挂帆入海口，湖波生绮纹。风日澄秋楚天霁，遥见庐山之白云。

澄山合沓迷前后，云气滃濛挟之走。一峰忽卷云向空，秀色苍苍接南斗。

湿翠洗我眼，晴光莹我心，以手揽之不盈襟。有时绝岭照古雪，冻碧积素疑昆岑。

被风吹落飞瀑处，又如银河濯练皎皎垂千寻。山外缥缈犹若此，山中奇绝可知矣。

借问谁续虎溪游，后有髯苏前者李。五老仙人衣紫霞，香炉合侍玉皇家。

中有瑶草间丹砂，安得风马随霓车。朝游沧洲暮蓬莱，飘飖太虚戏九垓。

却骑白鹿归山来，笑揖匡君亦快哉。
简崇德葛令
李洪（宋代）

十载交期晚益亲，弦歌尤喜政声新。
倦游偶是临邛客，索价惭非少室人。
旅舍谁惊五浆馈，官梅初见一枝春。
挂帆明日归苕霅，从此诗筒莫厌频。
神龙初废逐南荒途出郴口北望苏耽山
沈佺期（唐代）

少曾读仙史，知有苏耽君。流望来南国，依然会昔闻。

泊舟问耆老，遥指孤山云。孤山郴郡北，不与众山群。

重崖下萦映，嶛峣上纠纷。碧峰泉附落，红壁树傍分。

选地今方尔，升天因可云。不才予窜迹，羽化子遗芬。

将览成麟凤，旋惊御鬼文。此中迷出处，含思独氛氲。
再用奴字韵寄李廷吉
王之道（宋代）

霜余菊暗荷叶枯，千头喜见君家奴。
离离丹实照绿叶，不减五松官大夫。
迩来万木冻欲死，东君信到梅花须。
一枝亚竹斜照水，便觉清香无处无。
李君江南我江北，正如员峤邻方壶。
操修迥与世俗异，政事赖有神明扶。
文书甚简民甚喜，老吏往往寒无襦。
项侯秀发西楚后，作诗语带山仙癯。
愿因徐辟见孟子，折简未敢先招呼。
异时鼎社遂酣畅，会使王衍悲黄垆。
读政黄牛
释了悟（宋代）

清旷情怀世莫羁，放心异类乐斯时。
千山万水无穷意，只许滩头白鹭知。
闻吴粲叟学使辑匡庐志寄诗索之
朱之弼（清代）

闻道匡庐飞盖时，闲寻图籍费周咨。亭皋细酌濂溪水，石室亲摹大禹碑。

鲍谢清晖看振策，白苏逸韵羡摛辞。怜余素有烟霞癖，展卷终期慰所思。
斋宫夜雨明日大雪
周紫芝（宋代）

郊祭严祠事，斋宫肃夜寒。鸾刀催宰急，庭燎及晨难。

雨湿牛羊俎，烟埋币帛坛。南山忽清晓，万玉已巑岏。
池上看金沙花数枝过酴醾架盛开二首
王安石（宋代）

午阴宽占一方苔，映水前年坐看栽。
红蕊似嫌尘染污，青条飞上别枝开。
自团风镇沿江西行
凌义渠（明代）

未及涉江去，回环此眺听。凉秋涵一旷，云物何泠泠。

浪偃矶初涵，风迟帆乍停。芋田锄后熟，蓝圃望中青。

挽罟依沙岸，悬帘截水亭。断苇生远响，丛芷发微馨。

目极俄伤晚，千山不一形。霞光隐日脚，青紫界苍冥。

劳生会有极，动者亦云宁。吾行适未息，催火出林坰。
戚戚行
成廷圭（元代）

戚戚复戚戚，白头残兵向人泣。短衣破绽露两肘，自说行年今七十。

军装费尽无一钱，旧岁官粮犹未得。朝堂羽书昨日下，帅府然灯点军籍。

大男荷锸北开河，中男买刀南讨贼。官中法令有程期，笳鼓发行星火急。

阿婆送子妇送夫，行者观之犹叹息。老身今夕当守城，犹自支更月中立。
别金陵
沈周（明代）

花事匆匆瞥眼过，故园不去欲如何。
五侯宾客鲭全少，百姓人家燕已多。
蒋庙乱山云罨树，秦淮落日水增波。
有诗对酒虽堪赖，终欠玲珑为我歌。
王式之命刘秀才写予真因署其上
杨万里（宋代）

浙水东兼浙水西，千岩万壑总遨嬉。游山祗欠金华债，乘兴今随王式之。
水龙吟
吕渭老（宋代）

年年九月西湖，绣船继日笙箫拥。五云深处，红帘一桁，语莺歌凤。群玉峰头，影娥池畔，烟霞飞动。认蓬瀛仙子，云程路远，贪人世、瑶池梦。

要看黄尘清海，戏真珠、麻姑清纵。曲门自有，菊金芳砌，月篦浮栋。子著宫桃，舞翻官柳，霞杯纤捧。待明年更把，西风妙曲，按成新弄。
风雪致祷遂尔晴霁
玄烨（清代）

塞外春深雨雪频，寒风犹自拂征尘。昨朝遣祀咨宗伯，已见遥天霁色新。
赵玿赴成都府广都县尉以送君南浦伤如之何为
李廌（宋代）

昔余旅长洲，寄傲碧江潭。
十年客风埃，留滞困周南。
冉冉老将至，兀兀漫穷探。
故人各变化，漂零空自惭。
宫词四首 其二
萧端蒙（明代）

长信宫中日影稀，终南山外白云微。閒情不买相如赋，泉水歌残又绿衣。
送仲明赴举
李流谦（宋代）

进退士所重，视天为鼓钲。
采薇北山曲，濯足南涧滨。
高风岂不伟，奈何万苍黔。
道可济天下，不必丘园尊。
先生一世士，抱宝三家村。
蚤日湖海兴，搅须见霜根。
我尝叹洄洑，再拜愿有言。
钓鱼须远去，沮洳无鲸鲲。
北风折群木，严驾夙在门。
万里著掌间，一舸气已吞。
岷峨赖君重，努力答山灵。
造物饱阅骏，眼未见此人。
小却犹玉堂，尚堪托斯文。
贱子惜此别，赠送惭空樽。
唯有清夜梦，相逐东南奔。
题方楷一轩
刘克庄（宋代）

初看华扁知趋向，徐览群言见切磋。
鹄至安能令弈善，羊亡岂不为歧多。
爻重翼十几繁矣，贰二参三柰一何。
老汉暮年无顿处，轩中半榻肯分麽。
母师圣醉归夜溺伊河抱桥柱而死
李俊民（金朝）

日日贪杯醉不醒，待将风味学刘伶。可怜王子龛前水，夜半寒光落酒星。
浪淘沙近
宋祁（宋代）

少年不管。流光如箭。因循不觉韶光换。至如今，始惜月满、花满、酒满。

扁舟欲解垂杨岸。尚同欢宴。日斜歌阕将分散。倚兰桡，望水远、天远、人远。
二十九日戎服按军城外向仪曹亦至戏赠一首
韩驹（宋代）

旌旗杂沓铙鼓鸣，使君小队来郊坰。旧时视草判花手，今学操剑驱民丁。

逆胡未灭壮士耻，子虽年少有典型。短衣匹马肯从我，与子北涉单于庭。
咏兴五首。池上有小舟
白居易（唐代）

池上有小舟，舟中有胡床。床前有新酒，独酌还独尝。

熏若春日气，皎如秋水光。可洗机巧心，可荡尘垢肠。

岸曲舟行迟，一曲进一觞。未知几曲醉，醉入无何乡。

寅缘潭岛间，水竹深青苍。身闲心无事，白日为我长。

我若未忘世，虽闲心亦忙。世若未忘我，虽退身难藏。

我今异于是，身世交相忘。
六州歌头 竹逸斋头阅冯再来所著滇考赋此怀古
陈维崧（清代）

披图长啸，发响划岩峦。日南路，真万里，扼雄关。是苴兰。

忆昔繁华日，辇賨布，输蒟酱，僰僮丽，赕钱重，杂花丹。

靡莫牂牁，有幻师爨弄，善舞能弹。更五溪六诏，萦绕点苍山。

鸟道孱颜。峭难攀。叹今古事，多割据，泸水黑，甚时乾。

㽛町国，哀牢郡，笑征鞍。不曾閒。庄蹻开边后，蒙氏废，段家残。

离宫坏，金舆杳，没诸蛮。髣髴三郎去，淋铃也、何日回銮。

祇昆明劫火，映战血成斑。罗袖红殷。
寄宣州郑谏议
杜牧（唐代）

大夫官重醉江东，潇洒名儒振古风。文石陛前辞圣主。

碧云天外作冥鸿。五言宁谢颜光禄，百岁须齐卫武公。

再拜宜同丈人行，过庭交分有无同。
虚谷志归十首
方回（元代）

闻我解征鞍，相看喜复叹。
主贫奴仆傲，兵起道途难。
药许求钟乳，花先问牡丹。
亲朋聊共醉，老幼幸俱安。
南溪淡真阁閒望
吕大临（宋代）

栏外溪光溪外峰，重重平远杳连空。长将两眼安高处，扰扰都归俯视中。
留题毛成叔待月轩
孔武仲（宋代）

明月来时远，腾腾碧海东。
云收万里外，人在一轩中。
光泫当塘路，凉生枕簟风。
相过喜良夜，莫夜酒尊空。
留别聂象铉时象铉亦将行
施玫（清代）

风雨篝灯一载情，送君翻笑别君行。漫将老泪沾双袖，已被狂名误半生。

杜甫秋吟多感慨，坡公春梦太分明。前途亦有谋生策，负郭闲田莫废耕。
章均秀令堂孺人节寿诗
符锡（明代）

青袍此日拜生辰，且喜城南第宅新。慈竹万竿输节操，江梅一树倍精神。

表门自荷君恩重，移禄谁兼子职亲。但愿年年有今日，不妨兰茁肃宾姻。
追怀亡兄金吾延伯歌姬散尽有感集句（四首）
丘刘（明代）

谁家玉笛暗飞声，总是乡关离别情。
妾梦不离江上水，夜来还到洛阳城。
张晋英侍郎挽诗 其一
蔡戡（宋代）

当代推耆旧，如公能几人。典刑唐阁老，风采汉廷臣。

直笔书青史，巍冠侍紫宸。壶公非不遇，犹未究经纶。
杨青驿怀原复佥宪先寄原鲁
顾清（明代）

千里漳河欲尽头，美人曾此驻兰舟。图南暂息云中羽，拱北重瞻海上楼。

眉宇几时消鄙吝，江湖到处长离忧。皇华会有嵩呼事，先遣双鱼报早秋。
题画松
徐枋（明代）

支离冰雪丹心在，偃蹇岩阿绿发茸。自是千年知汉腊，何曾一日受秦封。
【南吕】金字经_一更无事坐
王玠（宋代）

一更无事坐灵台，塞兑垂帘八面开。开，清风入户来。调真息，冲和气自回。
二更天静玩真空，八极无尘月正中。中，西来一意通。金炉内，霞光透鼎红。
三更鸡叫一阳生，月落寒潭斗柄横。横，泥斗海底惊。三车转，黄河水倒行。
四更北斗西南看，火运周天透玉关。关，龙吟虎啸间。神丹结，通身彻骨寒。
五更五气总朝元，种出黄金七朵莲。莲，花开带露鲜。天门破，神光照大千。
偶题
姜特立（宋代）

花事匆匆一饷空，清和池馆转薰风。
绿阴似欲专清夏，不许林间见落红。
村梅
李龙高（宋代）

不入时妆辈行羞，一生槁淡乏风流。
任君约遍宫黄额，莫管村姑守白头。
皆山轩为吴公太仆赋
陈琏（明代）

淮西列郡数环滁，密迩京畿接帝都。此地千年留胜槩，好山四面自盘纡。

鸾翔凤翥形偏异，扆列屏张势不孤。雨过惊看青崒嵂，云开或见翠模糊。

醒心丰乐名犹在，同醉怀嵩迹已芜。空睹故基俱寂寞，不知芳草几荣枯。

醉翁去后谁堪继，太仆才高足并驱。近筑小轩新景界，重开胜地好规模。

峰峦面面呈圭璧，云气时时作画图。幽谷辟来成别墅，酝泉引得近行厨。

当窗树色团如幄，绕屋松声响似竽。碧沼养鱼俱锦鲤，平郊放马总龙驹。

牙签宝轴盈髹几，翠管银筝送玉壶。花气入帘香雾重，竹光浮簟浪纹粗。

烟岚满眼何曾歇，泉石清心只自娱。终日逢迎无俗侣，常时谈笑集鸿儒。

好将绿野平泉比，莫作商颜谷口呼。翰苑诸公频赋咏，新诗满卷粲骊珠。
游浯溪
刘用行（宋代）

禄儿岂解倾唐祚，触使斯文寿两翁。
蜀道至今遗旧话，湘流澈两照孤忠。
摧风溜雨中兴字，转地回天克复功。
人说苍崖磨向尽，不知磨尽几英雄。
续海藏楼杂诗 其三
郑孝胥（清代）

君子尚不屈，尺蠖时求伸。欲伸而暂屈，此义难喻人。

箕比行不同，所同在其仁。不仁辞必屈，安能掩其真？

士穷见节义，颠倒非所闻。向来谬扬抑，嚼舌吾何云。
画登高望远图寄棠陵子
朱朴（明代）

潮落兮江空，木脱兮丹枫。霜露既降兮物换，鸿雁南飞兮秋风。

望美人兮不见，耿予怀兮焉穷。
题鄱阳方氏心远亭二首 其一
黄清老（元代）

湖上千峰碧染衣，琴轩春雨白鸥归。无人共语乾坤外，燕子南来雁北飞。
寄费舜臣印月潭三首 其一
袁华（明代）

户有读书声，门多车辙迹。丈夫岂长贫，一椽聊止息。

草深蛙鸣池，苔滋蜗篆壁。俯怜东逝波，仰羡南飞翼。

会心不在远，佳处辄终日。玉子落文枰，锦囊出缃帙。

相过南山僧，戒律谨三尺。何如尉迟子，酒肉破孤寂。
豫让桥
计东（明代）

秋尽蓬山惨不骄，流泉夹岸夕阳遥。伤心国士酬恩地，瘦马单衫豫让桥。
送中观进公归巴陵
齐己（唐代）

一论破双空，持行大国中。不知从此去，何处挫邪宗。

昼雨悬帆黑，残阳泊岛红。应游到灉岸，相忆绕茶丛。
无题三首
杨亿（宋代）

曲池波暖蕙风轻，头白鸳鸯占绿萍。
才断歌云成梦雨，斗回笑电作嗔霆。
湘兰自古传幽怨，秦凤何年入杳冥。
不待萱苏蠲薄怒，閒阶斗雀有遗翎。
答白云之句 其一
徐积（宋代）

我是白云云是我，自知云我不须分。时人若问山翁意，看取山头一片云。
秋草和味云 其二
陈宝琛（清代）

一从凉吹转蓬科，拾翠无由近御河。别后园林深积箨，旧时池籞冷残荷。

掘根险为饥鸿尽，剉荐能禁战马过？头白王孙归得未，乱蛩如雨绕铜驼。
答与新弟题蓉湖庄四首即次其韵 其二
顾可立（明代）

欲采芙蓉不自由，芙蓉湖水绕阶流。门前终日无人到，只与青山共一楼。
粘壁告亲友诗二首 其一
朱用纯（清代）

户庭日夜转风烟，悔杀尘踪十五年。只为饥驱犹教授，误人多废蓼莪篇。
挽李德夫
陆文圭（元代）

一种金籯业，相傅五世馀。
贫同司马壁，富有善和书。
四子供甘旨，诸生问起居。
典刑无复在，丹放泣随车。
春秋战国门。宋子罕
周昙（唐代）

子怜温润欲归仁，吾贵坚廉是宝身。

自有不贪身内宝，玉人徒献外来珍。
题扇面六言
黄复之（宋代）

峡束天围渐小，林穿日脚微明。
竹居有径谁扫，水礁无人自鸣。
三月十七日以檄出行赈贷旬日而复反自州门至老竹自老竹至鹅口复回老竹由乾溪上入浦口汎舟以归得诗十首 其四
赵蕃（宋代）

大麦初齐积渐黄，青青小麦更连冈。去冬屡雪有如此，今岁一丰端可望。

负笼不须嗟甚苦，腰镰行且看争忙。太仓红腐憎泥土，亦复遥思饼饵香。
神女祠（一作圣女庙）
许浑（唐代）

停车祀圣女，凉叶下阴风。龙气石床湿，鸟声山庙空。

长眉留桂绿，丹脸寄莲红。莫学阳台畔，朝云暮雨中。
秋思四首 其一
陆游（宋代）

湖边一夜霜，庭树无秋声。懒不近笔砚，何以纾幽情。

但有一睡耳，展转无由成。起拥地炉暖，坐待天窗明。
梅花喜神谱·欲开八枝
宋伯仁（宋代）

灯火迫新凉，志士功名重。
十年窗下愁，会见金莲宠。
三昧诸颂
释印肃（宋代）

出生入死足通神，全体三生父母灵。
不是如来知见力，舍身财命卒难升。
登徐州城楼
姚莹（清代）

凭临楚汉千年地，惆怅风尘九日杯。秋草已无人戏马，暮鸿犹送我登台。

南回山势云龙起，北望河流汴泗来。词客不关兴废事，黄楼独忆谪仙才。
声苦
文天祥（宋代）

万死奔波落一生，飘零淮海命何轻。
近来学得赵清献，叫苦时时数十声。
牧童歌十首
蒲寿宬（宋代）

芳郊望无际，逐草任西东。
世上千场梦，人间一笛风。
再用前韵寄省上人
郭祥正（宋代）

四壁萧然我亦空，更无归梦到江东。楼台不碍尘尘现，钟鼓相闻法法通。

玉麈挥谈真契合，莲华分座夙缘同。回头重浊堪怜悯，妙性如何自瞽聋。
答李令
晁补之（宋代）

知音惭李令，问我复何为。
道义惟添睡，功名只有诗。
题谷熟驿舍二首一
晁补之（宋代）

驿后新篱接短墙，枯荷衰柳小池塘。
倦游对此忘行路，徙倚轩窗看夕阳。
再游浮山呈璞禅老
郭祥正（宋代）

当年寻胜已忘还，乘兴重来倍觉閒。赤脚敬瞻新宝藏，白髯羞觉旧青山。

禅翁昔授岭头衲，狂客今探树穴环。行把生涯付妻子，幻身长寄一岩间。
入关马上作 其三
吴文溥（清代）

九峻何巑岏，泾水注其麓。山风吹野色，霜草寒无绿。

去鸟恋余吹，流云动疏木。当时祀脽上，佳气连黄屋。

炎精飒已遥，神物代相属。郁郁松柏林，下有狐兔宿。

立马意萧条，秋山问樵牧。
太常乐章三十首其二十四皇帝正冬御殿文舞第
杨亿（宋代）

八佾俱陈，万邦有奕。
既以象功，又以观德。
进旅退旅，执籥秉翟。
玄化怀柔，远人来格。
答保雨村户曹秋夜见怀
李锴（清代）

枯藤日日倚空林，金玉天涯绝信音。水部多情佳句及，子山无恙小园深。

自招明月三秋色，不动浮云万里心。回首多君能吏隐，竹斋灯火亦微吟。
游海珠寺 其三
赵善鸣（明代）

泛泛仙槎偶北来，光涵四面水潆洄。推开东阁收江月，分得南潆入酒杯。

境界离人真可爱，鱼龙吹浪莫轻猜。两涯烟火声相接，笑我中流是岛莱。
送黄寺丞商伯浙仓罢归南康 其一
韩淲（宋代）

邂逅登临胜，从容杯酒閒。脱身方甫里，满眼已庐山。

此道天能会，端人世所悭。丹心空磊磊，绿鬓只斑斑。
桂花
秦廷璧（清代）

秋气小山集，桂花到处生。浓香飘有意，冷露滴无声。

月落一庭碎，风摇几树轻。夜凉金粟堕，静坐正三更。
送德迈道人之豫章
徐铉（宋代）

禅灵桥畔落残花，桥上离情对日斜。顾我乘轩惭组绶，

羡师飞锡指烟霞。楼中西岭真君宅，门外南州处士家。

莫道空谈便无事，碧云诗思更无涯。
雉山
章岘（宋代）

营邱水墨师，不识桂林山。
半世阅渠画，今始陋坚顽。
岭边千奇峰，浓绀梳云鬓。
肩舆兀醉梦，所窥才一斑。
偶投雉岩宿，洞穴穷孱颜。
旁通赤明天，南极地所寰。
更登云外顶，下视江湾湾。
群仙无我笑，畏汝碧玉环。
我久堕尘纲，岁晚嗟良难。
往来等幻化，南北俱乡关。
却怜雪花儿，三生此山閒。
愿力不汝无，永悟无所还。
句
吴光（宋代）

蒹葭露滴思乡恨，芦荻风萦羁旅愁。
邯郸驿
范成大（宋代）

长安大道走邯郸，倚瑟佳人怅望间。
若见膻腥似今日，汉宫何用忆关山！
酹江月（寿漕使）
李刘（宋代）

汉庭用老，想君王也忆、潜郎白首。底事煌煌金玉节，奔走天涯首久。江右风流，湖南清绝，更借诗翁手。明年七十，人间此事希有。

固是守得堂间，鲂齐亭下。寿岳峰前，寿星池畔，且寿长沙酒。期颐三万，祖风应管依旧。
赋得自君之出矣
张九龄（唐代）

自君之出矣，不复理残机。
思君如满月，夜夜减清辉。
经下邳圯桥怀张子房
李白（唐代）

子房未虎啸，破产不为家。
沧海得壮士，椎秦博浪沙。
报韩虽不成，天地皆振动。
潜匿游下邳，岂曰非智勇？
我来圯桥上，怀古钦英风。
唯见碧流水，曾无黄石公。
叹息此人去，萧条徐泗空。
春晚 其二
释道潜（宋代）

晓风池沼水澜翻，春尽淮南麦秀寒。院落无人日亭午，柳花如雪满阑干。
如梦令·枝上蝶纷蜂闹
吴潜（宋代）

枝上蝶纷蜂闹。几树杏花残了。
幽鸟亦多情，片片衔归芳草。
休扫。休扫。管甚落英还好。
游九日山
胡仲弓（宋代）

散策来游九日山，松风细细袭人寒。
菊花过了重阳节，自是登高兴未阑。
初夏戏题
徐夤（唐代）

长养薰风拂晓吹，渐开荷芰落蔷薇。
青虫也学庄周梦，化作南园蛱蝶飞。
江村晚步
尹琦（明代）

散步出门去，行行怯晚风。隔溪多浣女，前棹一渔翁。

返鸟依林密，微云绕岭蒙。我游亦已久，归去与谁同。
自三池一日过灵池十五里头宿山险尽矣
李流谦（宋代）

垄头停辔望龟城，元有夷途似掌平。厌把五更供客梦，猛将一日了山程。

树连新绿千林暗，日转斜红半野明。稚子别来应念我，候门深喜马蹄声。
早起
文天祥（宋代）

晓日半窗红，邻鸡振翼雄。
馀子贪慵睡，佳人理发蓬。
未忘尘俗虑，那免是非攻。
前山浑不见，笼翠雾烟中。
遣兴 其一
李纲（宋代）

游戏清都不记年，谪来犹作地行仙。龙墀叩额真率尔，石马系行非偶然。

野寺山庄随意宿，溪鱼村酿不论钱。男儿本有四方志，出处安时休问天。
颂古三十六首
释惟一（宋代）

白云鼓起没弦琴，一曲冬来意甚深。
清韵至今犹未泯，江南江北少知音。
道中见弋人有感而赋
龚诩（明代）

负弩蹲躯隐薜萝，鹤媒前导舞婆娑。凫鹥只合高飞去，同类应知误汝多。
和清明前即事三首 其二
廖行之（宋代）

漫山百卉效奇珍，尤喜原头雀舌新。不待清明改泉火，撷芳收取最先春。
登鳌洲塔同陈石樵
梁善长（清代）

浮图七级宝安西，共倚危栏望欲迷。水绕鳌洲桃浪阔，天回鹏岭涧云低。

蔗苗绿映村边路，菽蔓青延垄上畦。转眼花飞春又暮，可堪归鸟向人啼。
次韵詹仲信梅花
苏泂（宋代）

莫教一片复随波，月底风前许细哦。
花与吾人本无负，吾人自负此花多。
仲秋书事
陆游（宋代）

心明始信元无佛，气住何曾别有仙。
领取三山安乐法，蒲团纸帐过年年。
挽林夫人
刘克庄（宋代）

奉使年三十，声名满四夷。
奇哉何物媪，生此丈夫儿。
墓竟同孙窆，家犹有妇持。
向来称寿地，忍听鼓箫悲。
次韵陈大用
许及之（宋代）

林峦迫摇落，卉木见槎梗。物当各归根，人盍思退省。

我今幸投閒，日力竞俄顷。阖户思寡过，出户忘造请。

第知龟藏六，大似蛙坎井。佳客车枉门，好语裘挈领。

遽发醯鸡覆，如脱孤㹠阱。见道乏新硎，导窾昧微綮。

元方擅能事，转庵互规警。倡酬传五字，玩味消百眚。

盘餐共粗粝，轩窗临阒静。恨方厉霜风，惜不行蔗境。

何当历崟岑，相与忘畛町。江山开伟观，华盖登绝顶。
春至
释永颐（宋代）

松鸣山欲浮，昨夜春风过。
晓户启晴光，早莺啼一个。
寄惠椿亭侍郎 其四
福康安（清代）

几番剖鲤得琼章，昔款今情尔许长。最是关心笺尾句，万金书属寄高堂。
赠潼关不下山僧
李远（唐代）

与君同在苦空间，君得空门我爱闲。禁足已教修雁塔，

终身不爱下鸡山。窗中遥指三千界，枕上斜看百二关。

香茗一瓯从此别，转蓬流水几时还。
有荐胡仁叔历阳令者仁叔以诗送知已暇日杨德
王之道（宋代）

四海皆兄弟，三界是道场。
果且无彼我，安用分封疆。
胡公历阳来，气焰何可当。
威严走邸吏，不露太守章。
锦衣荣会稽，暮雨成高唐。
观望改侪辈，鸡群鹤昂昂。
斯民苦兵火，有意哀劳伤。
岂无九转丹，为助千金方。
古来记循吏，不称苟道将。
杀弟自取酷，防人人所防。
子潜去少室，渊明恋柴桑。
出处虽异事，一梦归黄粱。
昔日骨已朽，伤哉今也亡。
邶国歌柏舟，曹风赋鹈梁。
秋来河伯喜，未睹若与洋。
大小自有见，一笑还两忘。
我生分每越，泉石成膏肓。
弃遗等麟角，空虚漫龟肠。
常欲埋车轮，除奸继张纲。
如此人气和，致彼天时康。
语之有暇矣，未窥夫子墙。
理所不可及，马腹徒鞭长。
讵知王者师，异日韩张良。
愿言三顾虑，卧龙起南阳。
戏成短歌从志宏求芍药
李纲（宋代）

东风不隔沙阳僻，嫩蕊浓花自春色。栟榈也是可怜人，每送梁溪慰愁寂。

迩来芍药已盛开，供花未到吾须觅。赋梅岂害广平刚，乞醯更觉微生直。

为将烂熳数枝红，伴我淋漓一丸墨。
艮岳百咏 不老泉
李质（唐代）

来从云窦不知远，涌出碧岩无暂停。花落莺啼春自晚，潺湲长得坐中听。
句 其七
张耒（宋代）

逢君金华宴，正味百花先。
长芦江口
梅尧臣（宋代）

风驾晚潮急，浪头相趁过。
水归瓜步小，船下秣陵多。
鸥舞不停翅，燕飞轻帖波。
今来学楚客，薄暮爱渔歌。
渡江
谈九乾（清代）

黑云如幄罩江口，狂风怒卷潜蛟吼。垂垂天阔孤鸟断，腾腾浪掀万马蹂。

岸东岸西好山色，一时惨淡渺何有。人见青山江上蹲，不知江挟群山走。

江中之人狎于江，拽帆捩柁夸能手。只怕盘涡一道斜，溜若沸汤势更陡。

归船急渡岂得已，平生忠信殊不苟。建州小饼沦中泠，且呼山童展茶臼。
咏梅
吕本中（宋代）

岭南十月春渐回，妍暖先到前村梅。
问君何处识此妙，一枝冷艳随霜开。
长江凛凛欲崩岸，乃见好事多墙隈。
初疑渗漉入瘴雾，更恐寂寞埋烟煤。
微风不动暗香远，淡月入户空徘徊。
坐看粉黛化膻恶，岂但桃李成舆台。
我行万里厌穷独，疾病未已心先灰。
对此不觉三叹息，恐是转侧同南来。
异乡久处少意绪，破壁相对无根荄。
古来寒士每如此，一世埋没随蒿莱。
遁光藏德老不耀，肯与世俗相追陪。
轮囷离奇多见用，牺尊青黄木为灾。
含毫吮墨去颜色，况自不必须穿裁。
岁穷路远莫惆怅，此去保无蜂蝶猜。
送苏伯达之官西安七首
李廌（宋代）

好去西安苏县丞，千年求友近严陵。
江山如彼君如此，正似玉壶寒露冰。
次顾太守思亲望乡诗韵二首 其一 思亲
江源（明代）

目断先冢愁落晖，泪滴不到泉下扉。梨花麦饭负寒食，春雨秋下荒垄微。

亲恩谁不百年痛，君命我敢斯须违。可怜金紫纵被体，争如前日斑斓衣。
辑桐梓耆旧诗略漫题
赵旭（清代）

夜郎文献委蓬蒿，次第搜罗敢惮劳。守素夙耽人物志，钟离最爱土风操。

九原可作交应密，一语能传死亦豪。怅望枫林青映月，魂归听我诵声高。
送护知客
释居简（宋代）

钦师受谶止凌霄，劫火无端两度烧。勿讶楼台新壮丽，回头领取旧风标。
山枣道中
廖行之（宋代）

疾雷将雨风怒号，夜半破屋声嘈嘈。
平明野水一犂满，浮云忽散青山高。
三湘归来故清绝，半载何事徒捐劳。
可怜辜负春已晚，莺老花残空濁醪。
渊明归去来图
李俊民（金朝）

先生从来寄傲，肯向小儿鞠躬。笑指田园归去，门前五柳春风。
一丛花 衰草
庄盘珠（清代）

生于烟雨残于霜。尔寿比花长。青山绝少埋愁地，待呼起、酒籍琴康。

鸿去楚南，马嘶塞北，人世忒凄凉。

寻钿拾翠几回忙。旧梦隔斜阳。天涯无限愁无限，剩多少、冷蝶寒螀。

谁信后来，春风吹转，别有好时光。
冬日山居好十首 其四
舒岳祥（宋代）

冬日山居好，幽斋羃纸窗。温存檐鹊并，暖热竹鸠双。

鹿下霜封堑，樵归雪印矼。从兹谢城府，吾志鹿门庞。
减字木兰花
陈瓘（宋代）

华胥月色。万水千山同一白。南北相望。独醉香山旧草堂。

淮岑妙境。十载醺酣犹未醒。一腹便便。也读春秋也爱眠。
送马伯庸御史奉使河西八首 其三
袁桷（元代）

清宁阐文运，览彼古帝都。秦声激豪宕，洛咏夸敷腴。

邙山何激激，下有白玉趺。感彼秉笔人，百金尽其谀。

死者已寂历，兹文亦模糊。伟哉龙门生，悲愤有遗书。
题山水画
刘崧（元代）

群峰矗青屏，邈在云雾中。逶迤临广川，杳矫凌高空。

太阳旭朝升，霞彩烂青红。草木石上生，流淙挂寒虹。

突若汎水鳌，背负蓬莱宫。我欲登览之，云深路难通。

恍然对图画，思访商山翁。蹑屐行紫苔，舣船并青枫。

凭高思无极，引咏送飞鸿。
自阆复还汉中次益昌
陆游（宋代）

北首褎斜又几程，骄云未放十分晴。
马经断栈危无路，风掠枯茆飒有声。
季子貂裘端已弊，吴中菰菜正堪烹。
朱颜渐改功名晚，击筑悲歌一再行。
天津入都车中 其一
郑孝胥（清代）

风雪晚可惧，去京犹百里。局促辕下驹，潦倒车中士。
木兰花慢·太湖纵眺
洪亮吉（清代）

眼中何所有？三万顷，太湖宽。纵蛟虎纵横，龙鱼出没，也把纶竿。龙威丈人何在？约空中同凭玉阑干。薄醉正愁消渴，洞庭山桔都酸。
更残，黑雾杳漫漫，激电闪流丸。有上界神仙，乘风来往，问我平安。思量要栽黄竹，只平铺海水几时干？归路欲寻铁瓮，望中陡落银盘。
癸卯岁十二月中作与从弟敬远
陶渊明（魏晋）

寝迹衡门下，邈与世相绝。
顾盼莫谁知，荆扉昼常闭。
凄凄岁暮风，翳翳经日雪。
倾耳无希声，在目皓已洁。
劲气侵襟袖，箪瓢谢屡设。
萧索空宇中，了无一可悦！
历览千载书，时时见遗烈。
高操非所攀，谬得固穷节。
平津苟不由，栖迟讵为拙！
寄意一言外，兹契谁能别？
壬戌立春日
王炎（宋代）

晼晚流年度，凄凉短景催。月圆疑腊半，岁闰已春回。

一箸青丝菜，三杯白玉醅。主人无喜事，蜡炬误花开。
咏渫井得金钗诗
汤僧济（南北朝）

昔日倡家女，摘花露井边。摘花还自插，照井还自怜。

窥窥终不罢，笑笑自成妍。宝钗于此落，从来非一年。

翠羽成泥去，金色尚如先。此人今何在，此物今空传。
澄灵涧
姚燮（清代）

玉局三生梦，人间石铫泉。鍊心初夜月，洗耳再来禅。

大海无真岸，空山有逝川。远公馀旧屐，谁结听琴缘？
禅人并化主写真求赞
释正觉（宋代）

精神自然，秋早春先。
蟠胸丘壑，绕齿风轻。
理无生而心传阿祖，神不死而道出诸仙。
苍黄酢酬兮将军齿镞之日，黑白胜负兮樵子烂柯之年。
亲友梁黎辈念予北行日载酒过访 其一
区大相（明代）

生平多宦旅，垂老未遑息。亲友念将离，载酒劳行役。

良宴不待期，累日继以夕。未别已绸缪，别去情何极。
送侃禅者之丹丘
释重顯（宋代）

石桥多古迹，路嶮少人过。
如同白日闲，冷拂青苔坐。
寒老若相逢，为吾略嘲破。
不寐
朱谋堚（明代）

雨绝梦无情，灯帏恍惚明。馀香收病室，高枕压愁城。

树动窗含影，钟来屋接声。更阑拥衾坐，侧耳听鸡鸣。
秋日荆南送石首薛明府辞满告别奉寄薛尚书颂德…三十韵
杜甫（唐代）

南征为客久，西候别君初。岁满归凫舄，秋来把雁书。

荆门留美归，姜被就离居。闻道和亲入，垂名报国馀。

连枝不日并，八座几时除。往者胡星孛，恭惟汉网疏。

风尘相澒洞，天地一丘墟。殿瓦鸳鸯坼，宫帘翡翠虚。

钩陈摧徼道，枪櫐失储胥。文物陪巡守，亲贤病拮据。

公时呵猰貐，首唱却鲸鱼。势惬宗萧相，材非一范睢。

尸填太行道，血走浚仪渠。滏口师仍会，函关愤已摅。

紫微临大角，皇极正乘舆。赏从频峨冕，殊私再直庐。

岂惟高卫霍，曾是接应徐。降集翻翔凤，追攀绝众狙。

侍臣双宋玉，战策两穰苴。鉴澈劳悬镜，荒芜已荷锄。

向来披述作，重此忆吹嘘。白发甘凋丧，青云亦卷舒。

经纶功不朽，跋涉体何如。应讶耽湖橘，常餐占野蔬。

十年婴药饵，万里狎樵渔。扬子淹投阁，邹生惜曳裾。

但惊飞熠耀，不记改蟾蜍。烟雨封巫峡，江淮略孟诸。

汤池虽险固，辽海尚填淤。努力输肝胆，休烦独起予。
颂古五首 其二
释慧光（宋代）

窣堵古形仪，未举已先知。巍然存海底，影落树头辉。
忆王孙
陆游（宋代）

一春常是雨和风。风雨晴时春已空。谁惜泥沙万点红。恨难穷。恰似衰翁一世中。
论俗十二首
刘子翚（宋代）

何州无战争，闽粤祸未销。
或言杀子因，厉气由此招。
蛮陬地瘠狭，世业患不饶。
生女奁分赀，生男野分苗。
往往衣冠门，继嗣无双髫。
前知饮啄定，妄以人力侥。
三纲既自绝，余泽岂更遥。
王化久淘漉，刑章亦昭昭。
那无舐犊慈，恩勤愧鸱鸮。
冤报且勿论，兹义古所标。